नकारात्मक विचार और अशांति दूर करने के लिए देवी पूजा के साथ ही ध्यान जरूर करें
आज से देवी पूजा का नौ दिवसीय पर्व आषाढ़ मास की गुप्त नवरात्रि शुरू हो गई है। ये नवरात्रि 27 जून तक रहेगी। इस नवरात्रि में देवी मां की दस महाविद्याओं की साधना की जाती है। ये साधनाएं तंत्र-मंत्र से जुड़े लोग करते हैं। gupt navratri starting from 19 June to 27th June, we should do meditation along with worshiping Goddess in gupt navratri
आज से देवी पूजा का नौ दिवसीय पर्व आषाढ़ मास की गुप्त नवरात्रि शुरू हो गई है। ये नवरात्रि 27 जून तक रहेगी। इस नवरात्रि में देवी मां की दस महाविद्याओं की साधना की जाती है। ये साधनाएं तंत्र-मंत्र से जुड़े लोग करते हैं। सामान्य लोगों को गुप्त नवरात्रि में देवी मां के नौ अलग-अलग स्वरूपों की पूजा करनी चाहिए। पूजा में मंत्र जप के साथ ही ध्यान भी करेंगे तो नकारात्मकता और अशांति दूर हो जाती है।
उज्जैन के ज्योतिषाचार्य पं. मनीष शर्मा के मुताबिक, महाविद्याएं देवी सती के क्रोध से प्रकट हुई थीं। इस संबंध में एक कथा प्रचलित है। पुराने समय में शिव जी और सती के विवाह से देवी के पिता दक्ष प्रजापति खुश नहीं थे। दक्ष समय-समय पर शिव जी का अपमान करते रहता था। एक दिन दक्ष ने एक यज्ञ आयोजित किया। यज्ञ में शिव जी और सती को छोड़कर सभी देवी-देवताओं और ऋषियों को बुलाया गया था।
जब ये बात सती को मालूम हुई तो सती ने शिव जी से कहा कि वे भी अपने पिता के यहां यज्ञ में जाना चाहती हैं। शिव जी ने समझाया कि हमें आमंत्रण नहीं मिला है, इसलिए हमें वहां नहीं जाना चाहिए। सती पिता के यहां जाने की जिद करने लगीं।
शिव जी देवी को बार-बार रोक रहे थे, इस बात से सती गुस्सा हो गईं और दस दिशाओं से देवी की महाविद्याएं प्रकट हो गईं। देवी का क्रोध देखकर शिव जी ने उनका रास्ता छोड़ दिया था। इसके बाद देवी सती दक्ष के यहां पहुंची तो वहां शिव जी का अपमान होते देखकर यज्ञ कुंड में कूदकर अपनी देह त्याग दी। गुप्त नवरात्रि में देवी सती की इन्ही दस महाविद्याओं की साधना की जाती है।
आषाढ़ नवरात्रि में करना चाहिए ध्यान
आषाढ़ नवरात्रि के समय मौसम में परिवर्तन होने लगता है। गर्मी खत्म हो रही है और बारिश शुरू हो रही है। ऐसी स्थिति में खान-पान और जीवन शैली के संबंध में सतर्कता रखनी चाहिए। ऐसी चीजे खाने-पीने से बचें, जिनकी वजह से अपच, गैस जैसी समस्या होने की संभावना रहती है। इन दिनों में अशांति दूर करने के लिए ध्यान करना चाहिए। ध्यान से मन शांत होता है और नकारात्मक विचार दूर होते हैं। सकारात्मकता बढ़ती है। सकारात्मकता और शांति के साथ काम करते हैं तो सफलता मिलने की संभावनाएं बढ़ जाती हैं।